《至正庚寅二月十六日同韩秀才发都门南归并怀陈检讨》
明代·王祎

渫云散连阴，旭日照畿甸。百卉皆华滋，青年倏流转。

驾言驱我车，南还涉江汉。帝乡非不乐，他适岂所愿。

平生抱区区，期结明主眷。天关九重深，先容孰吾援。

低佪出都门，顾阙情恋恋。行矣徒自伤，怀哉又谁怨。

朋友幸知己，祖道纷缱绻。枉被轩冕崇，饬此韦布贱。

陨穫思故人，风流逐时彦。出处有素期，离合足深叹。

仰惟圣有训，学道贵无倦。继兹益自修，敢待玄发变。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。